CELEX: 32019D0709
Language: el
Date: 2019-05-06 00:00:00
Title: Εκτελεστική απόφαση (ΕΕ) 2019/709 της Επιτροπής, της 6ης Μαΐου 2019, σχετικά με τον διορισμό του διαχειριστή δικτύου για τις λειτουργίες του δικτύου διαχείρισης της εναέριας κυκλοφορίας (ATM) του Ενιαίου Ευρωπαϊκού Ουρανού [κοινοποιηθείσα υπό τον αριθμό C(2019) 3228]

8.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/27
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/709 ΤΗΣ ΕΠΙΤΡΟΠΗΣ
         της 6ης Μαΐου 2019
         σχετικά με τον διορισμό του διαχειριστή δικτύου για τις λειτουργίες του δικτύου διαχείρισης της εναέριας κυκλοφορίας (ATM) του Ενιαίου Ευρωπαϊκού Ουρανού
         
            
               [κοινοποιηθείσα υπό τον αριθμό C(2019) 3228]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού («κανονισμός για τον εναέριο χώρο») (1), και ιδίως το άρθρο 6 παράγραφος 2 στοιχείο β),
         Αφού ζήτησε τη γνώμη της Επιτροπής Ενιαίου Ουρανού,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 6 παράγραφος 6 του κανονισμού (ΕΚ) αριθ. 551/2004, τα κράτη μέλη ανέθεσαν στον Eurocontrol την εκτέλεση της διαχείρισης της ροής της εναέριας κυκλοφορίας μέσω της υλοποίησης της κεντρικής μονάδας διαχείρισης της ροής (CFMU).
                  
               
                     (2)
                  
                  
                     Με την απόφαση C(2011) 4130 final της 7ης Ιουλίου 2011, η Επιτροπή διόρισε τον Eurocontrol διαχειριστή δικτύου από τον Ιούλιο του 2011 έως τον Δεκέμβριο του 2019 για την εκτέλεση των καθηκόντων που είναι αναγκαία για την εκτέλεση των λειτουργιών του δικτύου ATM του Ενιαίου Ευρωπαϊκού Ουρανού.
                  
               
                     (3)
                  
                  
                     Η Επιτροπή επανεξέταζε τακτικά την αποτελεσματικότητα του τρόπου εκτέλεσης των εν λόγω καθηκόντων από τον Eurocontrol από το 2011 έως το 2016. Η Επιτροπή κατέληξε στο συμπέρασμα ότι ο Eurocontrol είχε εκτελέσει τα καθήκοντά του κατά τρόπο ικανοποιητικό από επιχειρησιακή άποψη.
                  
               
                     (4)
                  
                  
                     Το 2017 η Επιτροπή επανεξέτασε τις πτυχές των λειτουργιών του δικτύου ΑΤΜ που αφορούν τη διακυβέρνηση, τις οικονομικές ρυθμίσεις, τη βάση κόστους και την οικονομική αποδοτικότητα και κατέληξε στο συμπέρασμα ότι ο διαχειριστής δικτύου θα πρέπει να διαθέτει μεγαλύτερη διαχειριστική αυτονομία. Ο γενικός διευθυντής του Eurocontrol παραχώρησε την εν λόγω αυτονομία στον διευθυντή διαχειριστή δικτύου, ο οποίος εκτελεί τα καθήκοντα του διαχειριστή δικτύου στον Eurocontrol, με την απόφαση αριθ. XI/91 (2017) της 1ης Νοεμβρίου 2017 (2).
                  
               
                     (5)
                  
                  
                     Η Επιτροπή κατέληξε επίσης στο συμπέρασμα ότι οι λειτουργίες του δικτύου ATM θα πρέπει να εκτελούνται με ενισχυμένο και οικονομικά αποδοτικότερο τρόπο σε σύγκριση με την περίοδο 2011-2016, συγκεκριμένα χωρίς επικάλυψη των προσπαθειών, ώστε να απαιτούνται λιγότεροι, ή τουλάχιστον όχι περισσότεροι, οικονομικοί και ανθρώπινοι πόροι για την εκτέλεση των εν λόγω λειτουργιών στα κράτη μέλη.
                  
               
                     (6)
                  
                  
                     Λαμβάνοντας υπόψη τη συνολικά θετική αξιολόγηση της εκτέλεσης των καθηκόντων διαχειριστή δικτύου από τον Eurocontrol με οικονομικά αποδοτικό τρόπο κατά την πρώτη και δεύτερη περίοδο αναφοράς του μηχανισμού επιδόσεων, όπως ορίζεται στο άρθρο 8 του εκτελεστικού κανονισμού (ΕΕ) αριθ. 390/2013 της Επιτροπής (3), καθώς και την ανάγκη να διασφαλιστεί η συνέχεια των επιχειρηματικών δραστηριοτήτων στην εκτέλεση των λειτουργιών δικτύου ATM, στις 17 Ιουλίου 2018 η Επιτροπή κάλεσε τον Eurocontrol να υποβάλει πρόταση. Η Επιτροπή ζήτησε από τον Eurocontrol να διευκρινίσει εάν έχει τη βούληση και την ικανότητα να διοριστεί εκ νέου διαχειριστής δικτύου, σύμφωνα με τα κριτήρια που προβλέπονται στο άρθρο 6 παράγραφος 2 του κανονισμού (ΕΚ) αριθ. 551/2004. Εν προκειμένω, ζήτησε επίσης από τον Eurocontrol να περιγράψει με ποιον τρόπο θα πληροί τους όρους που ορίζονται στο άρθρο 4 παράγραφος 3 του εκτελεστικού κανονισμού (ΕΕ) 2019/123 της Επιτροπής (4), και να εξηγήσει πώς θα πληροί τις απαιτήσεις που ορίζονται στο άρθρο 4 παράγραφος 4 του εν λόγω κανονισμού μετά τον διορισμό του.
                  
               
                     (7)
                  
                  
                     Στην πρόταση που υπέβαλε στις 17 Δεκεμβρίου 2018, ο Eurocontrol παρέσχε πληροφορίες σχετικά με τις απαιτήσεις που ορίζονται στο άρθρο 4 παράγραφοι 3 και 4 του εκτελεστικού κανονισμού (ΕΕ) 2019/123.
                  
               
                     (8)
                  
                  
                     Μετά από επακόλουθο αίτημα της Επιτροπής, ο Eurocontrol παρέσχε πρόσθετες διευκρινίσεις.
                  
               
                     (9)
                  
                  
                     Η Επιτροπή αξιολόγησε τα στοιχεία που υπέβαλε ο Eurocontrol και διαπίστωσε ότι πληρούνται οι απαιτήσεις που ορίζονται στο άρθρο 4 παράγραφος 3 του εκτελεστικού κανονισμού (ΕΕ) 2019/123.
                  
               
                     (10)
                  
                  
                     Στην πρότασή του, η οποία αναφέρεται κυρίως στα αποτελέσματα που πέτυχε ως διαχειριστής δικτύου κατά τη διάρκεια της πρώτης και της δεύτερης περιόδου αναφοράς, ο Eurocontrol εξετάζει τα θέματα που αναφέρονται στο άρθρο 4 παράγραφος 3 στοιχείο α) του εκτελεστικού κανονισμού (ΕΕ) 2019/123. Η πρόταση αποδεικνύει ότι ο οργανισμός διαθέτει την επάρκεια και την ικανότητα να εκτελεί τα καθήκοντα που ορίζονται στο άρθρο 7 του εν λόγω κανονισμού.
                  
               
                     (11)
                  
                  
                     Σύμφωνα με το άρθρο 4 παράγραφος 3 στοιχείο β) του εκτελεστικού κανονισμού (ΕΕ) 2019/123, στην πρότασή του ο Eurocontrol περιγράφει από ποιοτικής και ποσοτικής άποψης τους κύριους στόχους που προτίθεται να επιτύχει όσον αφορά τη διαχείριση των λειτουργιών δικτύου, καθώς και τον τρόπο με τον οποίο θα εξασφαλίσει την καλή ποιότητα των υπηρεσιών που παρέχει στους επιχειρησιακούς ενδιαφερομένους.
                  
               
                     (12)
                  
                  
                     Σύμφωνα με το άρθρο 4 παράγραφος 3 στοιχείο γ) του εκτελεστικού κανονισμού (ΕΕ) 2019/123, ο Eurocontrol περιέγραψε την προσέγγιση και τα μέσα που προτίθεται να χρησιμοποιήσει ως διαχειριστής δικτύου, αναφερόμενος, μεταξύ άλλων, στα διδάγματα που άντλησε από την πρώτη και τη δεύτερη περίοδο αναφοράς.
                  
               
                     (13)
                  
                  
                     Εάν ο διαχειριστής δικτύου ασκεί και άλλες δραστηριότητες εκτός από εκείνες που αφορούν την εκτέλεση των λειτουργιών δικτύου, το άρθρο 4 παράγραφος 3 στοιχείο δ) του εκτελεστικού κανονισμού (ΕΕ) 2019/123 ορίζει ότι πρέπει να αποδείξει ότι θα εκτελεί τις εν λόγω άλλες δραστηριότητες ανεξάρτητα από τα καθήκοντα του διαχειριστή δικτύου που προβλέπονται στο άρθρο 7. Στην πρότασή του, ο Eurocontrol ανέφερε ότι τα καθήκοντα του διαχειριστή δικτύου που σχετίζονται με την εκτέλεση των λειτουργιών δικτύου θα ανατεθούν στη διεύθυνση διαχειριστή δικτύου και ότι οι δραστηριότητες αυτού του τμήματος του οργανισμού θα είναι επαρκώς διαχωρισμένες από άλλες δραστηριότητες.
                  
               
                     (14)
                  
                  
                     Πέρα από την εκπλήρωση των απαιτήσεων του άρθρου 4 παράγραφος 3, ο Eurocontrol δήλωσε ότι θα συνεχίσει να βελτιώνει την οικονομική αποδοτικότητα κατά την εκτέλεση των καθηκόντων του διαχειριστή δικτύου κατά την περίοδο του διορισμού του.
                  
               
                     (15)
                  
                  
                     Ως εκ τούτου, ο Eurocontrol θα πρέπει να διοριστεί διαχειριστής δικτύου.
                  
               
                     (16)
                  
                  
                     Ο διορισμός του θα πρέπει να καλύπτει την τρίτη και την τέταρτη περίοδο αναφοράς, όπως ορίζεται στο άρθρο 7 του εκτελεστικού κανονισμού (ΕΕ) 2019/317 της Επιτροπής (5), δεδομένων των επενδύσεων που απαιτούνται για την ανάπτυξη προηγμένου συστήματος για την υποστήριξη της εκτέλεσης των λειτουργιών του δικτύου ΑΤΜ, καθώς και της ανάγκης να διασφαλιστεί η σταθερότητα και η συνέχεια των λειτουργιών δικτύου.
                  
               
                     (17)
                  
                  
                     Σύμφωνα με το άρθρο 4 παράγραφος 4 στοιχείο α) του εκτελεστικού κανονισμού (ΕΕ) 2019/123, ο διαχειριστής δικτύου θα πρέπει να πιστοποιηθεί από τον Οργανισμό της Ευρωπαϊκής Ένωσης για την Ασφάλεια της Αεροπορίας πριν από την έναρξη της τρίτης περιόδου αναφοράς.
                  
               
                     (18)
                  
                  
                     Προκειμένου να διασφαλιστεί η αυτονομία του διαχειριστή δικτύου, είναι σημαντικό να υπάρχει επαρκής διαχωρισμός δραστηριοτήτων εντός του οργανισμού που έχει διοριστεί διαχειριστής δικτύου. Σύμφωνα με το άρθρο 4 παράγραφος 3 στοιχείο δ) του εκτελεστικού κανονισμού (ΕΕ) 2019/123, ο Eurocontrol θα πρέπει, συνεπώς, να εκτελεί τις δραστηριότητές του ως διαχειριστής δικτύου ανεξάρτητα από οποιαδήποτε άλλη δραστηριότητα, συμπεριλαμβανομένων των δραστηριοτήτων που σχετίζονται με το έργο διεθνών οργανισμών.
                  
               
                     (19)
                  
                  
                     Προκειμένου να διασφαλιστεί ότι είναι δίκαιος έναντι των κρατών μελών και των τρίτων χωρών στις οποίες παρέχει τις υπηρεσίες του, ο διαχειριστής δικτύου θα πρέπει να εφαρμόζει κατάλληλες ρυθμίσεις χρηματοδότησης και δαπανών και να συμμορφώνεται με ειδικούς κανόνες όσον αφορά τη διαχείριση των λογαριασμών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Διορισμός του διαχειριστή δικτύου
            
               1.   Ο Eurocontrol διορίζεται διαχειριστής δικτύου.
            
            
               2.   Ο διορισμός που αναφέρεται στην παράγραφο 1 καλύπτει την τρίτη και τέταρτη περίοδο αναφοράς που ορίζονται στο άρθρο 7 του εκτελεστικού κανονισμού (ΕΕ) 2019/317.
            
         
         
            Άρθρο 2
            Καθήκοντα του διαχειριστή δικτύου
            
               1.   Ενεργώντας ως διαχειριστής δικτύου, ο Eurocontrol εκτελεί τα καθήκοντα που είναι αναγκαία για την εκτέλεση των λειτουργιών του δικτύου ATM που αναφέρονται στο άρθρο 7 του εκτελεστικού κανονισμού (ΕΕ) 2019/123.
            
            
               2.   Ενεργώντας ως διαχειριστής δικτύου, ο Eurocontrol εκτελεί τα καθήκοντά του σύμφωνα με τις απαιτήσεις που ορίζονται στο άρθρο 4 του εκτελεστικού κανονισμού (ΕΕ) 2019/123.
            
         
         
            Άρθρο 3
            Πιστοποίηση
            Πριν από την εκτέλεση των καθηκόντων που του έχουν ανατεθεί και μέχρι τις 2 Ιανουαρίου 2020, ο Eurocontrol πιστοποιείται ως διαχειριστής δικτύου από τον Οργανισμό σύμφωνα με τον εκτελεστικό κανονισμό (ΕΕ) 2017/373 της Επιτροπής (6).
         
         
            Άρθρο 4
            Διαχειριστής δικτύου και συμβούλιο διαχείρισης δικτύου
            
               1.   Ο διαχειριστής του διαχειριστή δικτύου που αναφέρεται στο άρθρο 18 παράγραφος 4 στοιχείο γ) του εκτελεστικού κανονισμού (ΕΕ) 2019/123 είναι ο διευθυντής της διεύθυνσης διαχειριστή δικτύου του Eurocontrol.
            
            
               2.   Ο εκπρόσωπος του Eurocontrol που αναφέρεται στο άρθρο 18 παράγραφος 4 στοιχείο στ) του εκτελεστικού κανονισμού (ΕΕ) 2019/123 είναι ο γενικός διευθυντής του Eurocontrol.
            
            
               3.   Ο διαχειριστής δικτύου επιβαρύνεται με τα έξοδα που σχετίζονται με τη διοικητική υποστήριξη του προέδρου του συμβουλίου διαχείρισης δικτύου.
            
         
         
            Άρθρο 5
            Συμμετοχή στις διαβουλεύσεις με τα κράτη μέλη
            Κατόπιν αιτήματος της Επιτροπής, ο διαχειριστής δικτύου συμμετέχει στις διαβουλεύσεις με τα κράτη μέλη που αναφέρονται στο άρθρο 21 του εκτελεστικού κανονισμού (ΕΕ) 2019/123.
         
         
            Άρθρο 6
            Ανεξάρτητη εκτέλεση των καθηκόντων
            Σύμφωνα με το άρθρο 4 παράγραφος 3 στοιχείο δ) του εκτελεστικού κανονισμού (ΕΕ) 2019/123, ο Eurocontrol εκτελεί τα καθήκοντα του διαχειριστή δικτύου ανεξάρτητα από οποιαδήποτε άλλη δραστηριότητα, συμπεριλαμβανομένων των δραστηριοτήτων που σχετίζονται με το έργο διεθνών οργανισμών.
         
         
            Άρθρο 7
            Ρυθμίσεις χρηματοδότησης και δαπανών και λογιστικός διαχωρισμός του διαχειριστή δικτύου
            
               1.   Με την επιφύλαξη των συμφωνιών που αναφέρονται στο άρθρο 24 παράγραφος 1 του εκτελεστικού κανονισμού (ΕΕ) 2019/123, ο διαχειριστής δικτύου διαθέτει ρυθμίσεις οι οποίες εξασφαλίζουν ότι τα κράτη μέλη και οι τρίτες χώρες που αναφέρονται στο άρθρο 24 παράγραφοι 1 και 2 του εν λόγω κανονισμού καταβάλλουν δίκαιη και αναλογική χρηματοδοτική συνεισφορά για τα καθήκοντα που ανατίθενται στον διαχειριστή δικτύου. Όσον αφορά τη διαχείριση των λογαριασμών του, συμμορφώνεται με τις παραγράφους 3 και 4.
            
            
               2.   Ο διαχειριστής δικτύου διασφαλίζει ότι οι πληρωμές που πραγματοποιούνται από τα κράτη μέλη της Ένωσης σύμφωνα με το άρθρο 25 παράγραφος 1 του εκτελεστικού κανονισμού (ΕΕ) 2019/123 δεν χρησιμοποιούνται για τη χρηματοδότηση δαπανών για άλλες δραστηριότητες πλην εκείνων που καλύπτονται από τα καθήκοντα που αναφέρονται στο άρθρο 7 του εν λόγω κανονισμού ή δαπανών που προκύπτουν από τη συμμετοχή τρίτων χωρών δυνάμει του άρθρου 24 παράγραφοι 3 και 4 του εν λόγω κανονισμού.
            
            
               3.   Σύμφωνα με το άρθρο 25 παράγραφος 3 στοιχείο γ) του εκτελεστικού κανονισμού (ΕΕ) 2019/123, τα καθήκοντα του Eurocontrol ως διαχειριστή δικτύου καλύπτονται από χωριστό λογαριασμό στον προϋπολογισμό του Eurocontrol.
            
            
               4.   Εντός του λογαριασμού που αναφέρεται στην παράγραφο 3, ο διαχειριστής δικτύου εμφανίζει χωριστά τις δαπάνες και τις πληρωμές που πραγματοποιήθηκαν λόγω τυχόν ρυθμίσεων συνεργασίας που αναφέρονται στο άρθρο 24 παράγραφοι 3 και 4 του εκτελεστικού κανονισμού (ΕΕ) 2019/123.
            
         
         
            Άρθρο 8
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 6 Μαΐου 2019.
            
               
                  Για την Επιτροπή
               
               Violeta BULC
               
                  Μέλος της Επιτροπής
               
            
         
         
            (1)  ΕΕ L 96 της 31.3.2004, σ. 20.
         
            (2)  Απόφαση για την ανάθεση στον διευθυντή διαχειριστή δικτύου αρμοδιοτήτων και/ή της εξουσίας υπογραφής σε θέματα που αφορούν υπηρεσίες υποστήριξης από άλλες μονάδες του οργανισμού, τη διαδικασία του προϋπολογισμού της διαχείρισης δικτύου, τις τεχνικές συνεδριάσεις κοινωνικού διαλόγου με το επιχειρησιακό προσωπικό της διαχείρισης δικτύου και τις επιχειρησιακές και τεχνικές συμφωνίες που είναι αναγκαίες για την εκτέλεση των λειτουργιών δικτύου από τον Eurocontrol.
         
            (3)  Εκτελεστικός κανονισμός (ΕΕ) αριθ. 390/2013 της Επιτροπής, της 3ης Μαΐου 2013, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου (ΕΕ L 128 της 9.5.2013, σ. 1).
         
            (4)  Εκτελεστικός κανονισμός (ΕΕ) 2019/123 της Επιτροπής, της 24ης Ιανουαρίου 2019, για τον καθορισμό λεπτομερών κανόνων εκτέλεσης των λειτουργιών δικτύου διαχείρισης της εναέριας κυκλοφορίας (ATM) και για την κατάργηση του κανονισμού (ΕΕ) αριθ. 677/2011 της Επιτροπής (ΕΕ L 28 της 31.1.2019, σ. 1).
         
            (5)  Εκτελεστικός κανονισμός (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ. 390/2013 και (ΕΕ) αριθ. 391/2013 (ΕΕ L 56 της 25.2.2019, σ. 1).
         
            (6)  Εκτελεστικός κανονισμός (ΕΕ) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ. 482/2008, των εκτελεστικών κανονισμών (ΕΕ) αριθ. 1034/2011, (ΕΕ) αριθ. 1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ. 677/2011 (ΕΕ L 62 της 8.3.2017, σ. 1).